google/wiki40b huggingface dataset:
Smaltind

Smaltind er en fjelltopp på 782 moh beliggende i Sila, i Lurøy kommune på Helgelandskysten. Rute opp til fjellets topp består for det meste av berg.
Fylkesvei 848

Historie

Riksveistrekningen mellom Myre og Sørvika på Andørja ble åpnet i 1994. Ibestadtunnelen mellom øyene Andørja og Rolla ble åpnet i 2000. Før Mjøsundbrua og veien på Andørja ble åpnet, gikk riksvei 848 fra Tennevoll i Lavangen, med ferge fra Myrlandshaug i Gratangen til Hamnvik på Rolla. Fram til Ibestadtunnelen åpnet var det også fergeforbindelse mellom Hamnvik og Sørvika på Andørja.
Veien mellom Hamnvik og Sørrollnes ble bygd på slutten av 1950-tallet. Fergetrafikken mellom Sørrollnes og Harstad begynte i 1966.
Før 1. januar 2010 var veien riksvei, etter at regionsreformen trådte i kraft har den status som fylkesvei.
Aegoprepes

Utseende

Middelsstore, lange og smale, gråbrune trebukker. Antennene er kraftige, de to innerste leddene forstørrede med påfallende, oppstående hår, de to neste leddene er svarte i spissen med en liten hårdusk. Pronotum er litt smalere enn de jevnbrede dekkvingene, tønneformet.

Utbredelse

Slekten er utbredt i Sørøst-Asia (Thailand, Vest-Malaysia og Borneo).
Shin Takarajima

Shin Takarajima (新宝島) er en manga av Osamu Tezuka som ble serialisert i 1947. Det var Tezukas første verk som ble publisert som tankōbon. Serien er basert på Skatten på sjørøverøya.
Shattered Glass

Shattered Glass er en amerikansk-kanadisk film av Billy Ray fra 2003 som bygger på den såkalte «Glass-skandalen» fra 1998, da det ble avslørt at den unge journalisten Stephen Glass i det anerkjente ukemagasinet The New Republic hadde fabrikkert mange av artiklene sine.
ACP

African, Caribbean and Pacific Group of States (ACP) er en internasjonal organisasjon med 79 medlemsland, som ligger i Afrika, Karibia og stillehavsområdet, og som alle har signert Cotonou-avtalen sammen med EU.
Mecklenburg kullkraftverk

Mecklenburg kullkraftverk er et kullkraftverk ved Clarksville i Mecklenburg County, delstaten Virginia i det østlige USA. Det har en installert produksjonskapasitet på 140 MW, fordelt på 2 blokker/turbiner. Operatør er energiselskapet Dominion Power Co.
Anlegget ble bygget ut i årene omkring 1990–1992. Brenselkilden er sub-bitumenøst kull. 
Utslippene av CO2 i 2006 var totalt 914.092 tonn.
Shallow

Om sangen

Sangen er hovedsangen til musikaldramafilmen A Star Is Born fra 2018. I filmen spilles «Shallow» tre ganger, mest tydelig i en scene der Coopers filmkarakter Jackson Maine inviterer Gagas karakter Ally til å opptre sammen med ham. Scenen ble spilt inn foran publikum i Greek Theater i Los Angeles i California. I sangen bytter Gaga og Cooper på synge versene, og gradvis beveger de seg mot sluttrefrenget med en en vokaloppbygging av Gaga. På innspillingen kan en også høre lyden av publikum og applaus. Sangen ble første gang fremført av Gag på DJ Zane Lowes radioprogram Beats 1 i forbindelse med et intervju om filmen. En medfølgende musikkvideo ble også sluppet, med filmklipp fra filmen A Star Is Born.

Kommersiell suksess

Sangen fikk stor kommersiell suksess etter utgivelsen og toppet hitlister over hele verden, blant annet i USA, Storbritannia, Norge, Sverige, Canada og Australia. 
Sangen fikk også gode kritikker av musikkjournalister, som blant annet roste Gagas vokal, komposisjonen og verkets dramatiske oppbygging. «Shallow» har dessuten mottatt en rekke priser og utmerkelser, blant annet en Oscar for beste originale sang, en Golden Globe for beste originale sang, en BAFTA-pris for beste filmmusikk, og Critics' Choice Movie Awards for beste sang. Den fikk videre fire Grammy Award-nominasjoner, blant annet for årets innspilling og årets sang – og den vant i klassene «Beste fremføring av en popduo eller gruppe» og «Beste sang skrevet for et visuelt medium». Gaga og Cooper fremførte også sangen direkte under Oscar- og Grammyutdelingene, og den er en av hovedsangene til Gagas Las Vegas-show Enigma.
Homonym

Homonymer i zoologi

I biologisk systematikk er homonymer særlig problematiske, fordi man ønsker at alle vitenskapelige navn skal være entydige. Den nomenklaturen man har i dag er et resultat av svært mange forskeres arbeid, gjerne uavhengig av hverandre og noen ganger i rivalisering med hverandre. Det er dermed ikke så overraskende at homonymer forekommer relativt ofte.
Nomenklatur-kommisjonene for botanikk, zoologi, mykologi og mikrobiologi har gitt temmelig detaljerte retningslinjer for hvordan homonymer skal håndteres, uttrykt i såkalte koder, regelbøker. Som en hovedregel har det først publiserte navnet prioritet, og er eller skal være det gjeldende. Nyere homonymer (junior-homonymer) må dermed endres. Det skilles mellom primære junior-homonymer (der navnet var et homonym i det øyeblikk det ble publisert) og sekundære junior-homonymer, som er fremkommet senere, vanligvis ved at arter blir flyttet mellom slekter. Primære junior-homonymer er permanent ugyldige navn, mens sekundære homonymer kan bli gyldige igjen, dersom for eksempel arten blir flyttet bort fra slekten der det var en homonymi-situasjon.
Nomenklatur-kommisjonene kan bestemme at prioritetsreglene skal settes til side i enkelt-tilfeller, og dette er særlig aktuelt dersom gamle navn som har falt ut av bruk blir gjenoppdaget. Dette gjøres for å fremme stabilitet i navnsettingen, slik at en velkjent gruppe ikke trenger å endre navn fordi om man oppdager at navnet har vært brukt en gang tidligere, men så glemt. Avgjørelser om å sette prioritetsreglene til side blir tatt etter at sakene har blitt lagt fram i kommisjonenes egne tidsskrifter (i dag tilgjengelige på internett), der de som måtte ha synspunkter på sakene får anledning til å uttale seg.
Navne-systemene for botanikk, zoologi, mykologi og mikrobiologi er uavhengige av hverandre, så det blir ikke regnet som homonymi om en dyre- og en planteslekt har samme navn. For eksempel er Pieris det gyldige navnet både på en planteslekt i lyngfamilien og en sommerfugl-slekt i familien hvitvinger, og Dilophus er det gyldige navnet både på en slekt av hårmygg og en slekt av rødalger.
NM i bandy 2013

Det 96. norgesmesterskapet i bandy ble arrangert vinteren 2012/13 og vunnet av Ullevål Idrettslag etter finaleseier 3-2 etter spilleforlengelse (første målet vinner) mot Stabæk Idrettsforening den 10. mars på Stabekkbanen.

Avvikling

Norgesmesterskapet ble spilt i perioden 11. november 2012 – 10. mars 2013. Det ble avviklet et seriespill med åtte lag der alle lagene møtte hverandre to ganger. I tillegg ble det spilt fire bonusrunder som inngikk i seriespillet, der hvert enkelt lags motstander ble bestemt ut i fra tabellposisjonen på gitte tidspunkter av sesongen. Etter seriespillet var det et sluttspill der de to best plasserte lagene gikk rett til semifinale, mens de fire neste måtte gå veien om kvartfinale. De to dårligst plasserte lagene i serien måtte spille kvalifisering mot de to beste lagene i den nest øverste divisjonen om retten til å få spille i eliteserien i 2013/14.
Norgesmesterskapet ble avgjort med finale i en enkelt kamp på Stabekkbanen i Bærum 10. mars.
Nikolai Jensen, Stabæk, ble toppscorer i eliteserien med 37 scoringer. Christer Lystad, Sarpsborg ble kåret av eliteklubbene til årets spiller.
Little Goose-demningen

Little Goose-demningen (engelsk: Little Goose Lock and Dam) er en demning med et vannkraftverk som ligger i Snake River i staten Washington i USA, 14 km nordøst for byen Starbuck i Columbia County, og ligger ellers også i Whitman County. Dette er det tredje siste kraftverket i Snake-elva før denne munner ut i Columbia River i samme delstat. Den må ikke forveksles med Little Goose Dam i Nord-Dakota.
Anlegget ble påbegynt 1963 og ferdigstilt i 1970, med utvidelse i 1978. Det er en installert effekt på 810 MW, med største bruttoeffekt 932 MW, fordelt på seks turbiner. Demningen er 29 meter høy og 809 meter lang. Slusen i dammen er 204 meter lang og 26 meter bred, og gjør det mulig med elvetrafikk videre oppover elva.
Demningen skaper Lake Bryan, et 62 km langt reservoar i Snake-elva som går helt opp til Lower Granite-demningen. Nedenfor demningen ligger Lake Herbert G. West, som er et 45 km langt kunstig reservoar skapt av demningen nedenfor – Lower Monumental-demningen.
Runhällen

Runhällen er et tettsted i Heby kommune i Uppsala län i landskapet Uppland i Sverige. I 2010 hadde tettstedet 217 innbyggere. Runhällen ligger cirka tolv kilometer nord for Heby.
Lucy (Australopithecus)

Lucy (AL 288-1) er tilnavnet til et av de mest kjente og komplette fossile eksemplarene av førmennesker i slekten Australopithecus. Hun tilhørte arten Australopithecus afarensis, som eksisterte i minst 900 000 år, og ble funnet i 1974 i Awash-dalen i Etiopia. Fossilet er oppkalt etter Beatles-sangen «Lucy in the Sky with Diamonds», men berømmelsen skyldes at hun er et enestående funn.

Generelt

Det ble funnet 52 skjelettære fragmenter  av Lucy (omkring 40 prosent av det komplette skelettet), som hver representerer én av hennes knokler. De vulkanske lagene på den etiopiske gravplassen gjør det mulig å datere hennes alder innenfor en tidsramme på kun 100 000 år.
Takket være dateringsmetoder basert på måling av radioaktivitet (såkalt argon-argon datering) vet man at det er mellom 3,18 og 3,22 millioner år siden at Lucy gikk rundt ved Afar i det nordlige Etiopia. Lucy var over én meter høy, og vekten hennes er anslått til 31 kg. Skjelettet viser en blanding av såvel menneske- som apeaktige egenskaper. På tross av oppreist gange og svai i ryggen, hadde hun forholdsvis lengre armer og kortene bein enn oss, og hjernekassa har vært liten med store kjever. I levende live har hus sannsynligvis liknet en liten, tynn sjimpanse på to bein.

Kropp og oppbygning

Lucys bekkenben er, som vårt, lavt og bredt. Man kan konkludere med at Lucy kunne stå og gå på to bein. Lemmene hennes tilhører helt sikkert et tobeint vesen. På grunn av bekkenets bredde satt lårbeinet i skrå stilling, som hos mennesket.
Hennes proporsjoner var derimot litt annerledes enn våre. Hun hadde kortere ben og lengre armer. Dessuten var kneleddene løsere enn våre. Det samme gjaldt skuldrene og armene. Faktisk ligner lemmene og leddene mye på dagens sjimpansers. Det ser ut til at Lucy både kunne gå oppreist og klatre i trær.
Etter bekkenet og leddene å dømme gikk hun ikke helt likt oss mennesker. Hun må ha hatt en slags rullende gange, som trolig ikke har vært fullt så effektiv som hos de senere menneskearter.
Sitapur (distrikt)

Demografi

Ved folketellingen i 2011 var det 4 474 446 innbyggere i distriktet, mot 3 619 661 i 2001. Den urbane befolkningen utgjør 11,84 % av befolkningen.
Barn i alderen 0 til 6 år utgjorde 16,38 % i 2011 mot 19,71 % i 2001. Antallet jenter i den alderen per tusen gutter er 936 i 2011.
Ekeberg kapell og gravlund

Ekeberg gravlund eller Ekeberg kirkegård i Sandefjord ble tatt i bruk rundt 1930. Det var tidlig planer om krematorium, men på grunn av krig og dårlig økonomi ble de utsatt.
Ekeberg kapell og krematorium ble tegnet av Arnstein Arneberg og innviet 1. juli 1960. På 2000-tallet har strengere utslippskrav bidratt til at krematoriet i likhet med en rekke andre småbykrematorier er nedlagt, og Vestfolds kremasjonsvirksomhet er konsentrert til Vestfold krematorium (åpnet 2010). Gravlunden er mer eller mindre full, og Sandefjords hovedgravplass er nå ved Orelund kapell.
Gravkapellet er imidlertid fortsatt i bruk. Det er utsmykket med relieffer av Ragnhild Butenschøn, foran hovedinngangen er en skulptur av Nic Schiøll, og Hans Holmen har laget smijernsporter. Korhvelvingen er malt av Per Krohg og Morten Krohg.
Henry Kirwa

Bakgrunn

Kirwa er synshemmet, og begynte med friidrett i 1997. Han har to brødre som også driver med friidrett.
Stuping under Sentralamerikanske og karibiske leker 1946

Stuping under Sentralamerikanske og karibiske leker 1946. Stuping var en av flere sporter i de femte sentralamerikanske og karibiske leker som ble arrangert i Barranquilla i Colombia i perioden 5. til 25. mars 1946. Det var femte gangen som stuping var med i de sentralamerikanske og karibiske leker. Det var fire øvelser, 3 meter sviktstup og ti meter tårnstup for både menn og kvinner. Mexico ble beste nasjon med tre gullmedaljer foran Cuba med en.
Steinar Hoel Korsmo

Politikk og Studentersamfundet

Korsmo engasjerte seg tidlig i elev- og studentpolitikk. I 1984 ble han leder av Lørenskog Unge Høyre. I 1985 ble han valgt til sentralstyremedlem i Norges Gymnasiastsamband. Han fikk han ansvar som redaktør for organisasjonens avis ELEV, der han videreutviklet tidligere redaktør Sturle Scholz Nærøs redaksjonelle linje.
I 1986 ble han valgt til leder av Det norske Studentersamfund, som representant for Den Konservative Studentforening.
Korsmo har holdt en rekke verv for Unge Høyre og Høyre og er i dag varamedlem for partiet i kommunestyret i Røyken.

Yrkesliv

Korsmo startet i 1989 Radio Nero. I 1991 jobbet han som prosjektleder for Intrum Justitia, der han tok initiativ til å reformere inkassovirksomhet sammen med Jon H. Nordbrekken. I 1992 var han involvert i oppstarten av Aktiv Kapital med Nordbrekken. Han forlot deretter inkassovirksomhet for å fokusere på egne start-ups, og startet i perioden 1992–98 en rekke selskap, blant annet Power FM, Scandinavian Travel Gazette og plateselskapet Metropoltian Media Productions. Korsmo gjennomførte exits fra flere av selskapene, Power FM ble for eksempel solgt til NRJ i år 2000.
I 1999 ble han sjefsredaktør i Romeriksposten.
I 2001 ble han hentet til Campus Kjeller (nå Kjeller Innovasjon), der startet arbeidet med å løse et av gründeres største problemer, tilgang til risikokapital. Dette arbeidet ble starten på stiftelsen Seed Forum, som i dag har blitt til en verdensomspennende aktivitet i mer enn 50 land, og seks innovasjonsentre i tre land. Seed Forum utdanner internasjonalt mer enn 1000 «start-ups» per år og lar dem presentere sine forretningsideer for tidligfase investorer.
Korsmo er kjent for å jobbe tett på gründere og regnes som en usedvanlig erfaren og dyktig pitchtrener.
Vårsildavgiftsfondet

Vårsildavgiftsfondet var et statlig medisinalfond for sildefiskere på Vestlandet. Fondet ble dannet i 1864 etter stortingsvedtak året før. Det besto med visse endringer til det ble inndradd i 1960. Avgiften på saltet vårsild tilfalt fondet bare fram til 1935. Fra 1864 til 1933 beløp den seg til ca. 2,9 millioner kroner.

Oppgaver

Inntektene til Vårsildavgiftsfondet skulle i første rekke brukes til bedre helsestell under sildefisket, og var særlig ment som et middel i kampen mot epidemiske og smittsomme sykdommer. Det ble reist sykehus, gitt fri kur og pleie til syke fiskere, og betalt lønn til spesielle fiskerileger. Allerede i 1866 ble det under fisket drevet et sykehus i Florø for fondsmidlene, og det ble bygd og drevet sykehus i Florø og Haugesund (fra 1868), senere også sykestuer andre steder. Fondet fikk etter hvert et visst preg av å være både et helse- og velferdsfond for sildefiskerne og fiskevær. Således ble det gitt bidrag også til leseværelser og bad for fiskerne.
På slutten av 1800-tallet ble det brukt fondsmidler til å bygge og vedlikeholde rundt 50 brønner og vannforsyningsanlegg, de aller fleste sør for Stad. Havnedirektoratet (Statens Havnevesen) trukket inn i administrasjonen av fondet, slik at det ble et samarbeid mellom helse- og fiskeri- og havnemyndigheter. Overingeniør Michael Leegaard hadde den tekniske ledelsen av dette arbeidet fra 1902 og 1935, også etter at han ble pensjonert fra Havnevesenet i 1931.

Organisering

Fondet sorterte opprinnelig helt under helsemyndighetene. Det ble administrert av overlegen for den spedalske sykdom i Bergen (G.H. Armauer Hansen, senere Hans Peter Lie) og Justisdepartementet, senere Sosialdepartementet, etter at dette ble opprettet i 1913.
Fiskeridirektoratet overtok forvaltningen etter overlegen i 1921, og det ble således styrt fra direktoratet fra 1921 til 1936. Det ser imidlertid ut til at Sosialdepartementet fremdeles var overordnet myndighet. Fiskeridirektøren var da også formann i fondsstyret, med fiskerikonsulent Thor Iversen som stedfortreder. Direktøren fortsatte som styreformann også etter reorganiseringen i 1937. Avgiften fulgte opprinnelig vårsildoppsynet, slik at den bare skulle svares der hvor oppsyn var satt. På den måten ble fondet stort sett begrenset til deltakere i fisket sør for Stad, ettersom det bare var sporadisk vårsildfiske og enda sjeldnere særskilt oppsyn på Sunnmøre. Fondet hadde liten betydning i tidsrommet mellom ca. 1870 og 1900, da det omtrent ikke forekom vårsildfiske.
Da det utover på 1900-tallet ble en viss geografisk overlapping mellom storsildfisket og vårsildfisket, ble det i 1928 bestemt at det skulle svares avgift av både stor- og vårsild ilandført sør for Stad, fra 1. januar og fram til oppsynet ble hevet. Da vintersildfisket hadde tatt seg opp igjen omkring århundreskiftet, var det til å begynne med delt i to atskilte fiskerier, både geografisk og i tid, ettersom storsildfisket først og fremst ble drevet om høsten utenfor Møre og Trøndelag.

Arkiv

Arkivet etter Vårsildavgiftsfondet inngår i Fiskeridirektoratets arkiv, avlevert til Statsarkivet i Bergen.
NM i stafetter 2011

NM i stafetter 2011 var en del av NM i friidrett 2011, men ble arrangert som et eget stevne på Marienlyst stadion 28. – 29. mai 2011.
VM i kunstløp 1913

VM i kunstløp 1913. Verdensmesterskapet i kunstløp single for kvinner og parløp ble arrangert i Stockholm i Sverige 10. og 11. februar 1913. Singlekonkurransen for menn ble arrangert i Wien i Østerrike-Ungarn 23. februar 1913- 
Fritz Kachler fra Østerrike ble verdensmester i kunstløp for menn og ungarske Opika von Méray Horváth for kvinner, begge forsvarte dermed sine titler fra i året før. Helene Engelmann & Karl Mejstrik ble verdensmesterne i parløp.
Fornasinius

Utseende

Store (ca. 50 millimeter), svarte eller matt rødbrune gullbasser, noen ganger med lyse tegninger. Hannen har et smalt, T-formet horn i pannen og kraftige pigger på siden av hodet.

Levevis

Som vanlig for Cetoniinae lever larvene i jorden. I motsetning til mange andre gullbasser er disse artene tilsynelatende meget vanskelige å avle opp i fangenskap. Dette kan være fordi billene er svært aggressive og gjerne dreper og eter hverandre. De voksne billene eter gjerne råtnende frukt, og graver ned det de ikke klarer å ete med én gang. Muligens er larvene avhengige av frukt som foreldrene har gravd ned, for å  overleve.

Utbredelse

Slekten er utbredt i Afrika sør for Sahara.
Fylkesvei 4156

Fylkesvei 4156 går mellom Nuland og Rødland i Flekkefjord kommune. Veien er 6,3 km lang.
Frem til 2019 hadde veien betegnelsen Fylkesvei 929.
TAB X-Tra

TAB X-tra er en sukkerfri, kullsyreholdig brus laget av The Coca-Cola Company. 
Den ble først lansert i Norge i 1994, og Norge var da det første landet hvor den ble lansert. Produktet finnes i dag (2018) bare i Norge. Produksjonen i Sverige stoppet opp i 2007.
TAB X-tra fås kjøpt på 0,5 liters plastflasker.
Universidad para la Paz

Universidad para la Paz eller University for Peace (UPEACE) er et internasjonalt universitet i Costa Rica etablert av FNs hovedforsamling i 1980. Universitetet ble til ved Hovedforsamlingens resolusjon 35/55 av 5. desember 1980, etterfulgt av en internasjonal avtale samme dag om opprettelse av universitetet. UPEACE tilbyr mastergradsutdanninger knyttet til freds- og konflikttematikk, menneskerettigheter og utviklingsspørsmål. Det holder til i Ciudad Colón.
UPEACE har status som permanent observatør i FNs hovedforsamling.
Object Management Group

Object Management Group (OMG) er et konsortium for å definere standarder innenfor objektorienterte teknologier, herunder UML og XML.
Elgin City FC

Historie

Klubben ble grunnlagt i 1893, etter en sammenslåing av de to eldre klubbene i området Moray, Elgin Rovers og Vale of Lossie. Klubbens første trofé kom i 1898, da de ble den første klubben utenfor Inverness til å vinne the North of Scotland Cup. Etter det hadde de imidlertid begrenset suksess, bortsett fra å vinne the Elgin District Cup, inntil de igjen vant the North of Scotland Cup i 1924. Siden den gang har de vunnet heder og ære i lokale mesterskap med jevne mellomrom. 
Elgin City har spilt på Borough Briggs siden 1921, da dette stadionet erstattet den gamle hjemmebanen Cooper Park. Borough Briggs har for tiden en tilskuerkapasitet på 4 927 tilskuere (478 sitteplasser).
Ski (kommune)

Førhistorisk tid

For 11000 år siden var det strandlinje på Stunner i Ski kommune, og der ble det funnet en steinalderboplass. Stunnerfunnet oppbevares på Historisk museum. Det er også funnet rester fra den senere Nøstvet-kulturen fra rundt 5000 og 4000 f.Kr. Kommunen har også mange fortidsminner fra jernalderen, deriblant flere gravhauger

Middelalder

Ski kirke og Kråkstad kirke ble reist i andre halvdel av 1100-tallet, trolig rundt 1160. Både Kråkstad kirke og Ski kirke er dermed ca. 850 år i 2010.

Nyere tid

Jernbanestasjonen i Ski ble åpnet i 1879 da Østfoldbanen (Smaalensbanen) sto ferdig. Dette førte til at stasjonsbyen Ski etterhvert ble kommunens befolkningsmessige og økonomiske sentrum. Frem til 1931 het kommunen Kråkstad, men ble så delt i Ski og Kråkstad. 1. januar 1964 ble Ski og Kråkstad igjen slått sammen under navnet Ski.

Geografi

Ski kommune dekker 165,5 km², og store deler av dette er skogbruksareale, offentlig grøntareal eller annen utmarksareal. Bare 9 000 dekar et bebygget areal.
Skis høyeste topp er Tømmeråsen (313 moh), mens selve Ski-byen ligger ca. 128 meter over havet.

Byen og tettstedet Ski

De sentrale deler av tettstedet Ski fikk sommeren 2004 bystatus og heter Ski-byen. Ski er et knutepunkt på Østfoldbanen, og en stor del av stedets vekst skyldes nettopp denne funksjonen som en viktig stasjonsby. Ski har utviklet seg til regionssenter for Follo-området.

Andre tettsteder i Ski

Tettstedet Oslo strekker seg inn i Ski kommune, og det betyr at om lag 10500 av kommunens innbyggere regnes av SSB som bosatt i tettstedet Oslo. Dette gjelder bebyggelsen på Langhus, som tidligere ble regnet som et eget tettsted. 
Ski kommune har da totalt tre tettsteder utenom sentrum: Langhus, Kråkstad og Siggerud.

Næringsliv

Hovednæringen i Ski kommune er handels- og industrinæring. Kommunen er den største arbeidsplassen med 1241 årsverk (i 1999). 
Mange av Skis innbyggere pendler til Oslo i forbindelse med jobb.

Tusenårssted

Kommunens tusenårssted er parkområdet ved Rådhuset i Ski.

Vennskapsbyer

På begynnelsen av 1950-tallet startet de nordiske kommunene Gladsaxe i Danmark, Solna i Sverige og Ski et vennskapssamarbeid. I 1980 kom kommunen Birkala i Finland med i samarbeidet.

Ski Ishall

Ski Ishall er den 14. ishallen som ble bygd i Norge. Den ble åpnet 3. desember 1987 og er hjemmebane for ishockeylaget Ski Icehawks. Hallen har 600 ståplasser for publikum i tillegg til en kafé og et garderobeanlegg.